Fredi Nest verloor kankerstryd | Maroela Media
Fredi Nest. Foto: Verskaf
Nest se lewensmaat, Sylvia, het die nuus bevestig dat hy Vrydagoggend oorlede is. Hy is Dinsdag in 'n plaaslike hospice opgeneem vir behandeling (lees meer hier).
Nest is in Mei vanjaar met 'n breingewas gediagnoseer, waarna hy onmiddellik met behandeling by die Steve Biko Akademiese-hospitaal in Pretoria begin het.
Volgens Tania Fourie, woordvoerder van Select Musiek, het die kanker vinnig na die res van sy liggaam versprei en was medici dit eens dat dit te veel was om te verwyder en dat sy prognose uiters swak was.
In 'n video wat kort daarna die ronde op sosiale media gedoen het, was dit duidelik dat Nest nie sy borrelende self was nie, maar steeds 'n baie positiewe houding gehandhaaf het: "Ons wil dans, man, ons wil nie huil nie," het hy gesê, "Ons kan op 'n ander dag huil. So ons moet nou maar hom tackle dag vir dag".
Nest, gebore op 25 Maart 1959, het sedert 1995 'n totaal van 14 albums en een DVD opgeneem met titels soos "Sê my", "Hey DJ", "Kom kry vir jou", "Vrystaat limousine" en die meer onlangse "The Deperado" (saam met Esmeralda) en "Fredi Nest sing John Denver". Treffers soos "Getoor", "Toe toe toe", "Net in Afrikaans" en "Bly net naby my" het dansvloere regoor Suid-Afrika aan't gons gehad met pure Nest-oemf en ritme. Fredi het net voor hy siek geword het sy hulde aan John Denver album klaar gemaak.
Fourie het gesê Nest se kollegas by Select Musiek neem met groot hartseer, maar baie goeie herinneringe, afskeid van 'n man wie se passie vir die lewe en musiek geen einde geken het nie. "Ons wéét dat sy musiek vir nog baie lank, nes met diegene wie se voete jeuk vir 'n lekker dans, vuurwarm in ons harte sal brand!"
Lees ook: Hulde aan Fredi Nest
So hartseer… Onthou ons het 'n paar jaar terug 'n vertoning gaan kyk van hom in die Sand du Plessis… Baie inspireerende mens gewees. Rus In Vrede Fredi, jou hart was op die regte plek…
Ai dit is nou so hartseer RIV Fredi ons gaan jou baie. Mis jy. Was en is nog n legende sal nooit vergeet word nie en baie sterkte aan die familie en alle voorspoed en sterk wees ??
RIV Fredi! Sterkte aan sy geliefdes en familie. Jy't n groot stem op aarde gehad en ek glo jy sal net so pragtig saam met die Engele sing!
Rus in Vrede Fredi, ons gaan jou en jou musiek ongelooflik mis. Ons het altyd jou vertonings baie geniet. Jou musiek sal voorleef in baie mense se harte en huise. Jy sal altyd onthou word as die man wat vir sy musiek, skryf en sing geniet en geleef het. Sterkte aan Sylvia, kinders, familie en vriende.